《松江亭》
宋代·曹辅

尘路长迷眼，江亭一散襟。始惊天地阔，更觉水云深。

点点鹥鹇影，疏疏橘柚林。扁舟他日兴，谁共此登临。

作者简介：（1069—1127）宋南剑州沙县人，字载德。哲宗元符三年进士。历秘书省正字。徽宗多微行，辅上疏切谏，编管郴州。在郴六年，怡然不介意。钦宗靖康间，累迁签书枢密院事。未几，免职。金人围汴京，辅与冯澥出使金营，又从徽宗、钦宗留金军中，寻得归。高宗立，仍旧职。